Hou op om my te be'ras' | Maroela Media
Hou op om my te be'ras'
Hier sit ek in nou met my hande in my hare, want Sensus 2011 dwing my om my te be'ras' Laat ek dit net hier in die begin duidelik sê ek is positief oor die sensus en almal moet positief deelneem. My kritiek hieronder is eerder 'n oproep tot deelname as 'n oproep tot apatie teenoor Sensus 2011. Enige groep wat hom onttrek aan die proses sal dit tot nadeel van hom en die land doen.
Ek het met 'n enkele vraag 'n probleem en dit is die feit dat ek my bevolkingsgroep ingevolge ras moet kies. Is ek 'n (swart) Afrikaan, 'n kleurling (coloured), 'n Indiër/Asiaat of wit? Die keuse ontafrika my aan die een kant en be'ras' my aan die ander kant.
Slegs swart mense word ook aan die hand van Afrika beskryf. Die feit dat ek nie swart is nie, diskwalifiseer my om 'Afrikaan' te kies, want die sensusvorm meen jy is outomaties 'n Afrikaan as jy swart is. Dit maak van my 'n kolonialis, nie werklik van Afrika nie.
'n Sensus moet tel en data insamel en nie 'n spesifieke ideologiese benadering tot identiteit volg nie. Onderliggend aan die formulering van die sensusvraag is die ou siening binne die ANC-alliansie dat hulle veg vir swart in die algemeen en Afrikaan in die besonder. Swart in die algemeen sluit bruin en Indiër in en 'Afrikaan in besonder' beteken eintlik dan tradisioneel swart. Hulle onderliggende idee is dat die klassifikasie 'Afrikaan' aan swart mense behoort. Die res is kolonialiste van 'n spesifieke soort. Hierdie soort ideologies gelaaide siening van identiteit hoort nie in 'n sensusvorm nie.
Wat my die meeste grief, is dat ek my bevolkingsidentiteit aan die hand van ras moet kies. My primêre identiteit is beslis nie 'n rasse-identiteit nie, maar 'n kulturele identiteit, en ek beskryf dit as 'Afrikaner', wat ook Afrika impliseer. My identiteit is oor die afgelope 350 jaar in Afrika gevorm en het 'n voorgeskiedenis in Europa. Europa het 'n groot invloed op die ontwikkeling van my identiteit gehad en mense uit Europa was meestal wit. Dit beteken egter nie my identiteit is wit nie, maar daar is 'n historiese verklaring waarom my identiteit meestal deur wit mense gedeel word. Ander identiteite word weer meestal deur swart mense gedeel.
In die ontwikkeling van my mense se kulturele identiteit was die mees dramatiese ingrype oorloë met ander wit mense om die Afrikaner se kulturele identiteit te beskerm. Die opbou na die Groot Trek het 'n sterk kulturele komponent gehad: Afrikaners het hulle rug op Europa gekeer en hulle gesig na Afrika. Die keuse van die naam 'Afrikaner' was 'n kulturele keuse gegrond in Afrika. My mense het ook hulle taal aan die hand van Afrika vernoem. Dit was 'n kulturele keuse vir 'n kontinent wat beslis nie uit 'n rasoogpunt as 'wit' beskou sou word nie. As ons ons volgens ons rasidentiteit moes vernoem, sou dit aan die hand van Europa gewees het.
In die Eerste Vryheidsoorlog het my mense 'n koloniale mag suksesvol in Afrika verslaan. In die Tweede Vryheidsoorlog was dit 'n oorlog teen wit Engelse en 'n duur prys is daarvoor betaal. My mense het oorloë gevoer teen mense, wit en swart, maar dit was nie ter beskerming van 'n rasidentiteit nie, maar 'n kulturele identiteit.
Die grootste historiese fout wat Afrikaners kon gemaak het, was om in die apartheidstyd die Afrikaner se historiese kulturele ontwikkeling met 'n rasidentiteit te vermeng. Dit het 'n mooi historiese kulturele tradisie vertroebel.
Ek en baie ander Afrikaners het egter ons historiese kulturele tradisie herontdek en ek beskryf my aan die hand daarvan. Sensus 2011 wil egter hê ek moet weer be'ras' word. Ek is nie lus daarvoor nie. Ek is nie wit nie, ek is 'n Afrikaner met 'n ontwikkelingsgeskiedenis baie ouer as apartheid.
Dit is op hierdie punt wat ek met my hande in my sensushare sit. Hulle dwing my om my ras te kies. Ek kan tegnies die 'ander' opsie kies, maar die regering gaan hierdie selfklassifikasie gebruik om hulle maatskaplike manipulasieproses van rassetransformasie voor te sit. Indien ek nie my ras kies nie, is daar een wit mens minder in die land en as rasteikens vir maatskappye gestel word, is dit aan die hand van die land se demografie. Minder wit mense in die land beteken meer swart mense moet in die maatskappy aangestel word.
Ek moet dus be'ras' word ter wille van die regering se rasseprogram en dan noem hulle dit nie nie-rassig.
Afrikaners identiteit ras
Strategie van regsopeenhoping kan grond vir politieke kompromie berei
Dirk ~ IDENTITEIT EN KOALISIE 1 Jou opstel moedig inderdaad debat aan! Dit wek veral vrae oor die wyse waarop Afrikaners hulle identiteit afbaken en met ander saamwerk. 2 Gegee die feit dat ons as Afrikaners een kultuur deel, verwys ek graag na die Afrikaners nie net as 'n "groep" nie maar as 'n "volk". 3 Omdat Afrikaners (blanke Afrikaanssprekendes) skaars 6% van die Suid-Afrikaanse bevolking uitmaak, is dit tot hulle voordeel om koalisies te vorm om hulleself te laat geld. Die probleem met 'n koalisie – selfs met 'n huwelik! – is dat al die partye iets moet… Lees meer »
Die nuutste BBBEE teikens is in elk geval meer so om dit op die Sensus te blameer is maar soos om als wat verkeerd gaan op Apartheid te blameer. Your B-BBEE Scorecard compliance targets will be changing in 2012 for the following elements: Employment Equity (Generic):Black Disabled Employees as a percentage of all employees Adjusted for Gender; target changes from 2% to 3%. Black Employees in Senior Management as a percentage of all such employees Adjusted for Gender; target changes from 43% to 60%. Black Employees in Middle Management as a percentage of all such employees Adjusted for Gender; target… Lees meer »
Dirk Jy het reg, ek is n volbloed Afrikaan want ek is n Boer, die woord Afrikaner beteken dan "Boorling van Afrika" Zuma het self erken dat die Boere die enigste wit stam in Afrika is, maar nou wil hulle ons Afrikanerskap ontneem om ons te klas as kolonialiste. Ek dink in elk geval dat ons almal die sensus forms moet invul as Afrikane, dit sal immers n hele klomp statestieke in ons guns verander. Dink as hulle amptelike sensus uitslag bepaal dat die hele Bosveld bewoon word deur Afrikane? Waar laat dit hulle met die syfers? Het Afriform… Lees meer »
Propatria ~ 1 Die Kaapse Afrikaner het 'n lang tradisie van die ontwikkeling van Afrikaans sowel as van 'n stryd vir allerlei verwante fasette van Afrikanerskap, insluitende Afrikananernasionalisme. In die negentiende eeu is Afrikaanse politieke partye soos die Afrikanerbond doeltreffend georganiseer lank voordat daar enige iets soortgelyks op enige ander plek bestaan het. 2 Die sogenaamde "Cape Dutch" wat jy herhaaldelik noem, was 'n klein groepie Engelssprekende Hollanders wat geen noemenswaardige rol gespeel het nie; in sy meesterwerk oor die Afrikaner verwys Giliomee net een keer terloops na hulle. 3 Ná die Engelse Jamesoninval in die Zuid-Afrikaanse… Lees meer »
Louis, dankie vir die reaksie en die uitlig van n paar belangrike feite; Ten eerste wil ek jou meedeel dat ek nie onkundig is met hordes publikasies uit die Stellenbosch kamp nie, Sedert van der Stel sy voete hier gesit het was hierdie n teenoorgestelde pool tot die Boer. baie publikasies vanuit hierdie stal het dan ook verder opgebou op die Cape Dutch Afrikaner aanval op die Boer en selfs die kaping van die Boere geskiedenis. Die een pool is finansiele vooruitgang gebaseer, en die ander pool is vryheidsgesindes met n sterk geloofs uitkyk. Louis, as jy die Cape Dutch… Lees meer »